CELEX: 62013CN0611
Language: et
Date: 2013-11-26 00:00:00
Title: Kohtuasi C-611/13 P: Hansa Metallwerke AG jt 26. novembril 2013 esitatud apellatsioonkaebus Üldkohtu (neljas koda) 16. septembri 2013 . aasta otsuse peale kohtuasjas T-375/10: Hansa Metallwerke AG jt versus Euroopa Komisjon

22.2.2014   
            
            
               ET
            
            
               Euroopa Liidu Teataja
            
            
               C 52/26
            
         Hansa Metallwerke AG jt 26. novembril 2013 esitatud apellatsioonkaebus Üldkohtu (neljas koda) 16. septembri 2013. aasta otsuse peale kohtuasjas T-375/10: Hansa Metallwerke AG jt versus Euroopa Komisjon
   (Kohtuasi C-611/13 P)
   2014/C 52/48
   Kohtumenetluse keel: saksa
   
      Pooled
   
   
      Apellandid: Hansa Metallwerke AG, Hansa Nederland BV, Hansa Italiana Srl., Hansa Belgium, Hansa Austria GmbH (esindajad: advokaadid H.-J. Hellmann ja S. Cappellari)
   
      Teised menetlusosalised: Euroopa Komisjon, Euroopa Liidu Nõukogu
   
      Apellantide nõuded
   
   Apellandid paluvad:
   
               I.
            
            
               Tühistada Üldkohtu 16. septembri 2013. aasta otsus kohtuasjas T-375/10: Hansa Metallwerke AG jt vs. komisjon ja teha asjas uus lõplik otsus, millega:
               
                           1)
                        
                        
                           Tunnistada tühiseks apellantidele 30. juunil 2010 teatavaks tehtud vastustaja 23. juuni 2010. aasta otsus ELTL artiklis 101 ja EMP lepingu artiklis 53 sätestatud menetluse kohta (Juhtum COMP/39.092 — Vannitoa seadmed ja sisustus) apellante puudutavas osas,
                           teise võimalusena:
                           vähendada trahvisummat.
                        
                     
                           2)
                        
                        
                           Mõista kohtukulud välja apellantidelt.
                        
                     
         
               II.
            
            
               Kolmanda võimalusena:
               tühistada vaidlustatud kohtuotsus ja saata asi tagasi Üldkohtule otsuse tegemiseks.
            
         
      Väited ja peamised argumendid
   
   Esmalt leiavad apellandid, et Üldkohus rikkus liidu õiguses tunnustatud kriminaal- ja halduskaristuste individuaalsuse põhimõtet. Eelkõige ei võtnud Üldkohus arvesse, et komisjoni 2006. aasta uued suunised trahvide arvutamise kohta tõid endaga pöördelised muudatused üldises arvutusmetoodikas ja seda eelkõige nende ettevõtjate osas, kelle tootevalik on piiratud. Asunud õiguslikult väärale seisukohale, ei täitnud Üldkohus temal lasuvat vastustaja määratud trahvi põhjaliku kontrollimise kohustust või kontrollis seda üksnes puudulikult.
   Lisaks heidavad apellandid ette, et Üldkohus ei põhjendanud enda seisukohti karistuste individuaalsuse põhimõtte kohta piisavalt. Eelkõige ei puudutanud Üldkohus mingil moel kaheksanda koja otsust põhimõttelise tähendusega kohtuasjas T-211/08 (1) ning ilmselgelt muutunud komisjoni seisukohta menetluses COMP/39.452 tehtud otsuses, ehkki apellandid tõid need asjaolud kohtuistungil üksikasjalikult esile.
   Lõpuks heidavad apellandid ette, et rikutud on liidu õiguses tunnustatud õiguspärase ootuse kaitse põhimõtet. Hinnates komisjoni käitumist selles osas, et hoolimata haldusmenetluses lubatust ei vähendanud komisjon oma otsuses trahvi summat, jättis Üldkohus arvestamata olulise tähenduse, mida omab usaldusväärne koostöö komisjoniga selle teatise raames, mis käsitleb kaitset trahvide eest ja trahvide vähendamist kartellide puhul.
   
      (1)  16. juuni 2011. aasta otsus kohtuasjas T-211/08: Putters International vs. Euroopa Komisjon (EKL 2011, lk II-03729).